In nomine sanctæ Trinitatis. Notis memoriæ literis posteritati fidelium assignare decrevimus quod Pontius de Monte podio Hierosolymam pergens, posuit in vadimonium monachis de Charitate et monachis de Collongiis, pro octoginta et decem libris Nivernensis monetæ, partem quam in eisdem Colongiis et in omnibus suis appenditiis habebat, videlicet in hominibus, in pratis, in vineis, in aquis, in bosco et plano et cæteris omnibus quæ in prædictis Colongiis sui juris erant. Dedit autem idem Pontius supradictis monachis, pro remedio animæ suæ, omnes redditus et exitus predictæ villæ quamdiu monachi eam in vadimonio haberent. Quod ut ratum et inconcussum permaneret, prædictus Pontius et fratres ejus, videlicet Guido, Hugo et Gaufridus, hoc coram multis in capitulo de Charitate jurejurando confirmaverunt. Guillelmus vero, quia absens erat, egritudine cogente, postea apud Colungias, multis videntibus, super sacrosanctum altare Dei genitricis eodem pacto jurejurando hoc confirmavit. Præfatus autem Pontius et tres ejus fratres, scilicet Guido, Hugo et Gaufridus, de Charitate revertentes, hoc idem in præsentia domni Gaufridi, Nivernensis episcopi et Vuillermi Nivernensium comitis prædicto pacto confirmaverunt. Hoc laudaverunt et concesserunt uxor supradicti Pontii et fratres ejus Guido, Vuillelmus, Hugo et Gaufridus. Hujus rei testes sunt Drogo, cantor Nivernensis ecclesiæ, Eudo sacrista, Hugo de Buxeria et frater ejus Guido, Vuillelmus de Pero, Vuillelmus de Marriaco, Ulgrinus præpositus, Petrus, Emericus Pino.